《戊申春日行次蓟门登独乐寺阁》
清代·高塞

春雨湿归鞅，行色藉以沐。落日投蓟门，遂寄禅宫宿。

谁为初地投，高楼倚空筑。梯云历层楹，聊纵千里目。

回飙递晓钟，薄雾笼寒竹。芳草丽郊原，新林变川陆。

岂意路道人，复此慰幽独。临风思近睽，倚槛恣遥瞩。

渤海杳漭沆，盘山互纡曲。安期驻秦銮，广成降帝屋。

圣哲既已往，陈迹遗岩谷。空同与沧溟，烟波恒断续。

作者简介：（1637—1670）清太宗六子，世祖弟，号霓庵，又号敬一主人。封辅国公，进镇国公。性淡泊，好读书，弹琴赋诗，工画。山水仿倪瓒小景，笔意淡远。有《恭寿堂集》。